Prokureur vandag in hof ná skietery op sitrusplaasFoto: polokwane.gov.za ŉ Vooraanstaande prokureur wat onder andere die EFF-leier, Julius Malema, verteenwoordig, verskyn na verwagting vandag in die hof ná ŉ skietery Donderdag op ŉ sitrusplaas naby Polokwane in Limpopo. Maroela Media het vroeër berig die man, wat ook ŉ direkteur van die Zebediela-sitrusplaas is, is deur die polisie gesoek nadat hy na bewering vier werkers op die plaas die oggend tydens ŉ vergadering geskiet het. Konflik het tydens die vergadering ontstaan en toe die werkers oproerig raak, het die man na bewering ŉ vuurwapen uitgepluk en lukraak op die werkers losgebrand. Die man het onmiddellik ná die skietery in sy voertuig gespring en gevlug. Vier mense, onderskeidelik 32, 38, 50 en 52 jaar oud, is gewond van wie een se toestand ernstig is. Die prokureur is omstreeks 17:30 deur die polisie in Polokwane aangekeer. Die man sal na verwagting in die plaaslike landdroshof verskyn op vier aanklagte van poging tot moord. Die Zebediela-sitrusplaas was eens op ŉ tyd ŉ reuse-sitrusprodusent, maar het finansiële probleme begin ervaar sedert dit in 2003 ná ŉ grondeisproses aan die plaaslike gemeenskap oorhandig is.